Anton Nawka

Anton Nawka (* 20. septembra 1913 w Radworju; † 4. apryla 1998 w Budyšinje) bě serbski spisowaćel, přełožowar, redaktor a wučer.

Žiwjenje
Anton Nawka narodźi so 1913 jako syn wučerja Michała Nawki w Radworju. Jeho młódša sotra bě dźiwadźelnica Ludmila Nawka, jedyn z bratrow ludowědnik Błažij Nawka. Wot 1920 wopytowaše wón Radworsku ludowu šulu a wot 1924 gymnazij w Budyšinje. Po maturje 1933 poda so Nawka na studij žurnalistiki, stawiznow a ekonomije do Berlina a Wrócławja. W lětomaj 1937 a 1938 studowaše wón prawa na Krakowskej uniwersiće a běše wot 1938 při wobchodnej akademiji w Poznanju přistajeny. W lěće 1941 bu Nawka do wójska sćehnjeny a pušći so 1945 ze sowjetskeje jatby. Po tym, zo skutkowaše w nowozałoženej Domowinje, studowaše wón mjez 1946 do 1949 stawizny na uniwersiće w Poznanju. Mjez 1949 a 1954 běše wón wučer na Serbskej wyšej šuli w Budyšinje a wot 1954 docent na Serbskim wučerskim wustawje. Z politiskich přičin zhubi 1958 tute přistajenje a sta so z korektorom w redakciji Noweje doby. Wot lěta 1968 skutkowaše jako swobodnje tworjacy spisowaćel, bu 1972 redaktor Płomjenja a lektor w Ludowym nakładnistwje Domowina. Nawka zemrě 1998 w Budyšinje.

mini|upright=0.6|Row Antona a Heleny Nawkec na Budyskim Mikławšku
Hižo jako redaktor dowójnskeho Serbskeho studenta pisaše Nawka powědančka a basnje. Wulke zasłužby zdoby sej Nawka z přełožkami ze swětoweje literatury, kaž na přikład Goriotec nan Balzaca abo Hrabina Kozelska Kraszewskeho kaž tež z přełožkami wjace hač dwaceći dźiwadłowych hrow. Wón je tež awtor woblubowaneje přiručki Mjenje zmylkow. Rady a pokiwy za dobru serbšćinu (1972).

Nawka bu 1965 z Literarnym mytom Domowiny, 1970 z rjadom „Zasłużony dla Kultury Polskiej” a z čestnym znamješkom pólskeho zjednoćenstwa ZAIKS wuznamjenjeny. W lěće 1995 spožči so Antonej Nawce Myto Ćišinskeho.

Zhromadnje z mandźelskej Helenu, rodź. Juraszek z Berlina, kotruž bě w lěće 1934 jako student žurnalistiki zeznał, měješe štyri dźěći. Wón zemrě w starobje 84 lět w Budyšinje a bu na tamnišim Mikławšku pochowany.

 Twórby (wuběr) 
 Kubło pod worješinu. Ludowe nakładnistwo Domowina, Budyšin 2003.
 Jadwiga. Ludowe nakładnistwo Domowina, Budyšin 1969.
 Pod wopačnej flintu. Ludowe nakładnistwo Domowina, Budyšin 1964.
 Pod wopačnej łopaću. Ludowe nakładnistwo Domowina, Budyšin 1961.

Wotkazaj

 Literatura wot a wo Antonje Nawce w Serbskej bibliografiji 

Kategorija:Nošer Myta Ćišinskeho
Kategorija:Serb
Kategorija:Muž
Kategorija:Serbska literatura
Kategorija:Přełožowar
Kategorija:Redaktor
Kategorija:Wučer
Kategorija:Rodź. 1913
Kategorija:Zemr. 1998
Kategorija:Wosoba (Radwor)
Kategorija:Wosoba w Druhej swětowej wójnje
Kategorija:Wosoba (Poznań)